ჯონ დენვერი
ჰენრი ჯონ დოიჩენდორფი უმცროსი (ინგლ. Henry John Deutschendorf Jr.; დ. 31 დეკემბერი, 1943 — გ. 12 ოქტომბერი, 1997), სასცენო სახელით ცნობილი როგორც ჯონ დენვერი — ამერიკელი მომღერალი, სიმღერების ავტორი, მუსიკალური პროდიუსერი, მსახიობი, აქტივისტი და ჰუმანიტარი. ჯონ დენვერი დაიაბადა 1943 წლის 31 დეკემბერს როზუელში, ნიუ-მექსიკოში. დედა — ერმა ლუიზა სვოუპი, მამა — ჰენრი ჯონ დოიჩენდორფი, აშშ-ის სამხედრო საჰაერო ძალების ოფიცერი. მამის სამსახურის გამო, ოჯახს ხშირად უწევდა საცხოვრებელი ადგილის გამოცვლა. ჯონ დენვერმა გიტარაზე დაკვრა 11 წლისამ დაიწყო. 1963 წელს უნივერსიტეტი მიატოვა და საცხოვრებლად ლოს-ანჯელესში გადავიდა. 1965 წელს იგი შეუერთდა ვოკალურ ჯგუფ The Chad Mitchell Trio-ს. 1969 წელს მან დატოვა ჯგუფი და სოლო კარიერა დაიწყო. იმავე წელს გამოსცა პირველი სოლო ალბომი Rhymes & Reasons. 1970-იანი წლების დასაწყისში იგი უკვე ერთ-ერთი ყველაზე გაყიდვადი შემსრულებელი იყო. დენვერმა ჩაწერა და გამოუშვა დაახლოებით 300-მდე სიმღერა. საერთო ჯამში გამოსცა 33 ალბომი და სინგლი, რომლებსაც სხვადასხვა დროს ამერიკის ხმისჩამწერი კომპანიების ასოციაციის მიერ მიენიჭა 14 ოქროსა და 4 პლატინის სტატუსი. მთლიანობაში გაყიდული აქვს 33 მილიონი ალბომი. დენვერი მუსიკას ძირითადად ასრულებდა აკუსტიკურ გიტარაზე. მისი სიმღერები გამოირჩეოდა ბუნებისადმი სიყვარულით და ქალაქური ცხოვრებისადმი გულგრილობით. დენვერის კომპოზიციები ხშირად ხვდებოდა სხვადასხვა მუსიკალური ჩარტების მაღალ პოზიციებზე. მას ეკუთვნის ისეთი ცნობილი სიმღერები როგორებიცაა „Take Me Home, Country Roads“, „Annie's Song“, „Rocky Mountain High“, „Calypso“, „Thank God I'm a Country Boy“ და „Sunshine on My Shoulders“. 1970-1980-იან წლებში დენვერი დაკავებული იყო სამსახიობო კარიერით, მონაწილეობდა რამდენიმე ფილმში. იგი აგრეთვე დიდ ყურადღებას უთმობდა ეკოლოგიურ პრობლემებს. ცხოვრების უმეტესი ნაწილი გაატარა ასპენში, კოლორადოში. 1974 წელს დენვერს მიენიჭა შტატის პოეტი-ლაურეატის წოდება. გარდაიცვალა 1997 წლის 12 ოქტომბერს ავიაკატასტროფაში. მუსიკოსის გვამის იდენტიფიკაცია მისი თითის ანაბეჭდით მოხერხდა. გამოძიებაზე დაყრდნობით თვითმფრინავის ჩამოვარდნის მიზეზი მასში საწვავის ნაკლებობა გახდა. გვამის კრემაციის შემდეგ მისი ფერფლი კლდოვან მთებში მიმოფანტეს. 2007 წლის 23 სექტემბერს თვითმფრინავის კატასტროფის ადგილზე გაიხსნა მომღერლის მემორიალური დაფა. ჯონ დენვერს მიღებული აქვს უამრავი პრესტიჟული ჯილდო, მათ შორისაა ამერიკული მუსიკის ჯილდო, ქანთრი მუსიკის ასოციაციის ჯილდო, ემის ჯილდო და გრემის ჯილდო. 1996 წელს იგი შეყვანილი იქნა სიმღერების ავტორთა დიდების დარბაზში. 2014 წლის 24 ოქტომბერს ჰოლივუდის დიდების ხეივანში გაიხსნა მისი სახელობის ვარსკვლავი.